কাশী কুমার দাস (দিনাজপুর২৪.কম) আজ মঙ্গলবার দিনাজপুর সদর উপজেলা পরিষদ হলরুমে উপজেলা এনজিও মাসিক সমন্বয় সভা অনুষ্ঠিত হয়। উপজেলা সমাজসেবা অফিসার মোঃ মাইনুল ইসলাম এর সভাপতিত্বে দিনাজপুর সদর উপজেলার এনজিও কর্মকান্ডের চলমান অগ্রগতি বিষয় নিয়ে বক্তব্য রাখেন আরডিআরএস এর কর্মসূচী ব্যবস্থাপক (মাঠ সমন্বয়) তপন কুমার সাহা, ব্রাক জেলা প্রতিনিধি মোঃ মহশিন আলী, এমএস ফাউন্ডেশন এর নির্বাহী পরিচালক আব্দুল হামিদ, ব্লাস্টের এ্যাডঃ হারুন-অর-রশিদ, অনন্যা সংস্থার রাবেয়া হোসেন, বিবিডিএস এর নির্বাহী পরিচালক মোঃ জিল্লুর রহমান। সভায় বাল্য বিবাহ প্রতিরোধ, নারী নির্যাতন প্রতিরোধ, স্যানিটেশনসহ সুবিধা বঞ্চিত পিছিয়ে পড়া জনগোষ্ঠির উন্নয়নে কর্মরত এনজিও সংস্থা কর্তৃক বাস্তবায়ীত কর্মকান্ডকে গতিশীল করতে উপজেলা প্রশাসনের সহযোগিতার গুরুত্ব নিয়ে আলোচনা করা হয়। সভায় কমিউনিটি ডেভেলপমেন্ট সেন্টার (সিডিসি) দিনাজপুর এর নির্বাহী পরিচালক ও উপজেলা লিগ্যাল এইড কমিটির সদস্য যাদব চন্দ্র রায় সভায় উপস্থিত সদস্যদের জানান, সদর উপজেলার ১নং চেহেলগাজী ইউনিয়নের বড়ইল গ্রামের পুরঞ্জয় রায় এর স্ত্রী সন্ধ্যা সোয়া ৩ শতক জমি ক্রয় করে বসবাস করে আসছিল। সেখানে একটি হনুমান ঠাকুর, বিষহরী ঠাকুরের থান রয়েছে এবং সেখানে একটি তুত গাছ রয়েছে। তারা এবং এলাকার হিন্দু সম্প্রদায়ের লোকজন প্রতিনিয়ত পুজা আর্চনা করে। গত শুক্রবার এলাকার প্রভাবশালী ব্যক্তি উক্ত জায়গা দখলের অপচেষ্টায় ঠাকুরের থান ভেঙ্গে ফেলে এবং তুত গাছ কেটে ফেলে। তাদেরকে উচ্ছেদের জন্য হুমকি ধামকি প্রদান করে আসছে। তার বক্তব্যের প্রেক্ষিতে সভায় সর্বসম্মতিক্রমে সিদ্ধান্ত অনুযায়ী এইড কুমিল্লার মাধ্যমে জেলা লিগ্যাল এইড অফিসে সরকারি খরচে মামলা দায়ের করার সিদ্ধান্ত গ্রহণ করা হয় এবং বিচারপ্রার্থীকে জেলা লিগ্যাল এইড অফিসে পাঠিয়ে দেয়া হয়।